1. Hvad er formålet med skråfotos?

# Hvorfor lancerer Styrelsen for Dataforsyning og Effektiviserings skråfotos?

Det er SDFEs opgave at forsyne Danmark med data, der kan skabe et godt beslutningsgrundlag og skabe vækst.

Skråfotos er et ud af mange datasæt, der kan bruges i mange sammenhænge i den offentlige sektor. De vil også kunne bruges af private virksomheder og borgere, da de udstilles som frie data.

SDFE lancerer skråfotos, fordi det bl.a. er vores opgave at stille et validt sæt af skråfotos til rådighed for offentlig og privat anvendelse, så data kommer bedst muligt i spil.

Hvis skråfotos var leveret af en privat virksomhed med bestemte forretningsmæssige behov som f.eks. krav til optagelsesdatoer, nøjagtighed og opløsning, ville det ikke kunne sikres, at de offentlige behov kunne tilfredsstilles, og at der er ville være dækning over hele landet.

# Hvad kan skråfotos bruges til?

I Danmark blev indkøb af skråfotos initieret af et behov hos Skatteministeriet for at kunne se på bygninger i forbindelse med ejendomsvurderinger. Men skråfotos kan anvendes bredt i hele den offentlige forvaltning.

Staten og kommunerne foretager hvert år mange besigtigelser i marken. En del af disse kan erstattes ved at kigge på skråfotos, da det er muligt at se facader på bygninger.

Et eksempel kan være byggesager, hvor man kan få et bedre overblik over, hvilket bygninger, der er på en grund, og om en bygning fx har et halvtag.

I forbindelse med miljøplanlægning eller lokalplanlægning kan skråfotos også bruges, hvor man kan få et bedre og mere rummeligt overblik.

Inden for beredskab kan skråfotos bruges til at få et bedre overblik over et område i forbindelse med en indsats.

Den private sektor kan også frit benytte skråfotos, og det er kun fantasien der sætter grænser. Man kan forestille sig, at arkitekter kan bruge dem til at lave visualiseringer, og at ejendomsmæglere kan bruge dem til at vise boliger frem.

Skråfotos kan bruges til en række afledte produkter.

Og så er der selvfølgelig helt almindelige borgere, som gerne vil se sit hus’ facader fra verdens fire hjørner.

# Har I oplevet stor interesse for skråfotos?

Vi har oplevet en stor interesse for skråfotos. I det første døgn efter lanceringen var der 28,4 millioner kald til billeder (4 skråbilleder og et lodbillede for hver adresse)

Vi har også oplevet en 10-dobling på forespørgsler til andre datasæt, som indgår i skråfotovisning, som eksempelvis skærmkortet og stednavne.

Der er dog generelt stor interesse for SDFEs data. I første halvår af 2018 havde vi for eksempel mere end 3 milliarder forespørgsler.

# Er skråfotos frie data?

Skråfotos er frie, ligesom mange andre af SDFEs data. Hjemmelen findes i lov om stedbestemt information, som bl.a. beskriver samordning, koordination og distribution af data, registre, kortværk og ydelser.

Ønsker man at se på skråfotos, kan det ske på https://skraafoto.kortforsyningen.dk

Ønsker man at downloade skråfotos kan alle, både private og offentlige, oprette en brugerprofil på [www.Kortforsyningen.dk](http://www.Kortforsyningen.dk/) og her frit hente og benytte skråfotos.

Vi har desuden landkort, adresser og stednavne, som man frit kan hente.

# Hvordan sikrer I privatlivets fred?

Den højeste og derved bedste opløsning findes i lodbillederne, hvor opløsningen svarer til de normale lodfoto, der over de seneste mange år er blevet optaget og har været tilgængelige som frie data. Her dækker 1 pixel i billedet et areal på 10x10 cm på jorden (10 cm GSD).

Forskellen på skråfotos og lodfoto er alene den vinkel, som billederne er optaget i. Man kan derfor heller ikke i skråfotos genkende personer, nummerplader eller lignende.

Sammenlignet med gadefotos er opløsningen og derved skarpheden skråfotos væsentlig dårligere, hvorfor der ikke er behov for sløring på billederne.

# Hvorfor kan de skråfotosløsninger, der allerede findes, ikke benyttes?

Der findes allerede skråfotosløsninger, som forskellige private firmaer har udviklet på eget initiativ eller f.eks. har udviklet på vegne af en offentlig myndighed over et afgrænset område. Disse løsninger tjener specifikke formål. Da de ikke dækker hele landet, og de samlet set er optaget over en længere periode, og da de i nogle tilfælde benytter proprietære, ikke-standardiserede koordinatsystemer, tilfredsstiller de ikke behov for at kunne anvendes som beslutningsgrundlag i den offentlige sagsbehandling. SDFEs skråfotos adskiller sig fra andre skråfotoprodukter ved, at de er landsdækkende og ved, at de ikke kun dækker de økonomisk attraktive områder. Og så er de frie for alle.

# Hvor meget har det kostet at indkøbe skråfotos?

På finansloven er der afsat 66 millioner kroner til at indkøbe, behandle og distribuere skråfotos i 2017 og i 2019.

# Danmark er et af de første land i verden, som har et landsdækkende datasæt af skråfotos. Hvilke andre lande har det?

Enkelte lande, herunder Holland har også landsdækkende skråfotos, men disse forvaltes i privat regi og er ikke frie.

Det er SDFEs ambition, at data nu og i fremtiden skal være en væsentlig driver i innovationen af det danske samfund, så vi får en moderne og effektiv offentlig sektor, samtidig med at vi giver private virksomheder mulighed for at udnytte data til nye vækstmuligheder. Derfor arbejder vi hele tiden på, at data af høj kvalitet er frit tilgængelige, nemme at få fat i og nemme at bruge.

# Findes der et API (Application programming interface) til at tilgå skråfotos?

Der findes ikke et API for skråfotos. For øjeblikket findes der ingen standarder inden for distribution af skråfotos, så vi er underlagt protokoller i proprietære løsninger.

Vi arbejder dog på at få etableret en fælles international standard via Open Geospatial Consortium (OGC), Denne type standardisering kan være tidskrævende, og da arbejdsgruppen først er startet op for nylig, kan det tage op til flere år, før en standard er klar.

Først når der foreligger en standard, forventer SDFE at lave et API til visning af skråfotos.

# Hvornår er de enkelte billeder optaget?

I skråfotosviseren fremgår optagelsesdatoen i det nederste højre hjørne af hvert billede. Flere data om billedet vil blive vist, hvis man klikker på datoen i det enkelte billede.

Ved download af fremgår optagelsestidspunktet af de medfølgende orienteringsparametre.

Senest opdateret 25-09-2018